Võitlus pildile pääsemise eest käib meedias, igapäevaelus - tööl, kodus, koolis, suhtlusportaalides, blogides jne. Seejuures on ainus tõeline defitsiit kuulaja tähelepanu.  Eneseesitluse kunst pole juba mõnda aega üksnes poliitikute ja müügiinimeste pärusmaa, kuigi jah, kõnekaid näiteid saab suures osas just neist valdkondadest.  Ülemöödunud esmaspäev ristiti valimistulemuste tuultes mõneski sotsiaalse meedia kanalis üleriigiliseks leinapäevaks. Oli ka neid, kes kibestumist huumoris väljendasid, saates pealinna meeri nime all laiali kirju palvega tagastada valimiste eel jagatud küttepuud ja kartulid, päev-paar hiljem tekkisid kodanikualgatused «Tallinn aitab? Aitab Tallinnast!», «Edgar ei ole minu linnapea» jne. Kõik need loosungid püüdsid kuulaja tähelepanu mingite tõekspidamiste esitamisega.